Vir baie mense is die stadige, maar onafwendbare verlies van jou verstandelike vermoëns die ergste lot denkbaar – meer skrikwekkend as kanker of 'n hartaanval, of selfs die dood. 100 simple things you can do to prevent Alzheimer's and age-related memory-loss deur Jean Carper, 'n gesondheidsjoernalis wat ontdek het dat sy 'n hoë genetiese risiko het om die siekte te ontwikkel, help tot 'n mate om hierdie vrees hok te slaan.
Daar is geen genesing en geen definitiewe voorkomingsmaatreëls nie (die boek se titel behoort eintlik wees: 100 simple things you can do to help prevent Alzheimer's), maar die koorsagtige navorsing oor die siekte gedurend die afgelope paar dekades het ons wat Carper 'n "warboel" wenke noem, gegee, om dit so lank as moontlik af te weer. Hier is 'n paar voorbeelde:
Moenie rook nie (rook verdubbel amper jou kanse om Alzheimers te kry); bly aktief en kry gereelde oefening (onaktiewe mense se bloedvloei na die brein is laer en veroorsaak dat dit vinniger krimp namate hulle ouer word); eet baie vrugte en groente; vermy hewige drink-episodes; beheer jou stresvlakke en die heel belangrikste, moenie ophou dink nie.